LV Eiropas Savienības Oficiālais Vēstnesis C 114/11

Pieteikuma publikācija saskaņā 6. panta 2. punktu ar Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 114/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“RADICCHIO DI VERONA”

EK Nr.: IT/PGI/005/0670/16.01.2008

AĢIN ACVN

1. Nosaukums

“Radicchio di Verona”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Tā produkta apraksts, kuru apzīmē ar nosaukumu “Radicchio di Verona”

AĢIN “Radicchio di Verona” piešķirts produkcijai, ko iegūst no Compositae dzimtas Cichorium ģints inthybus sugas agrīnās un vēlīnās 'Rossa di Verona' šķirnes augiem.

AĢIN “Radicchio di Verona” augiem lapas ir sēdošas, veselas, lapu malām nav robojuma, un tās ir skaujošas un ar bultveidīgu pamatu. Ziemā zemas temperatūras iedarbībā lapas iegūst tām tipisko tumšo koši sarkano nokrāsu un, skaujoties viena pie otras, piešķir ceram raksturīgo sirdsveidīgo formu. Lapu dzīslojums ļoti attīstīts, galvenās dzīslas baltas.

“Radicchio di Verona” iedala agrīnajās un vēlīnajās šķirnēs, kurām ir šādas īpašības:

— “agrīnās”: šķirnes cigoriņa cers sver 150–350 gramus; sēšanu veic no 1. līdz 20. jūlijam, ražas novākšana sākas 1. oktobrī, un galaprodukta raža nepārsniedz 13 tonnas no hektāra;

— “vēlīnās”: šķirnes cigoriņa cers sver 100–300 gramus; sēšanu veic no 21. jūlija līdz 15. augustam, ražas novākšana sākas 15. decembrī, un galaprodukta raža nepārsniedz 11 tonnas no hektāra; novācot ražu, jāraugās, lai būtu saglabāta pietiekami liela daļa no galvenās saknes (vismaz 8 centimetri), un cigoriņi secīgi jāapstrādā; apstrāde ietver “baltu dzinumu izdiedzēšanas” posmu, ar kuru cigoriņu lapām nodrošina tām raksturīgo kraukšķīgumu un viegli rūgteno garšu.

AĢIN “Radicchio di Verona” cigoriņus realizējot tirdzniecībā, līdztekus iepriekšminētajām raksturīgajām īpašībām tiem jābūt precīzi un rūpīgi apgrieztiem, ar notīrītu un nomazgātu ceru un galveno sakni, ceriem jābūt vienāda šķērsgriezuma un garuma, ar vienāda izmēra galvenās saknes mazāko daļu, kuru nedrīkst atdalīt no cera. Turklāt dzinumam jāizskatās kompaktam, virsotnes daļā sakļautam, viegli eliptiskam; lapas plātnes dzīslojumam jābūt labi redzamam un atvērtam; lapas plātnes krāsai jābūt koši sarkanai bez marmorējuma; galvenajam dzīslojumam jābūt pilnīgi baltam, un pie pamata tam jāsaiet kūlītī. Ceriem jābūt neiebojātiem, veseliem, bez puvuma vai tādas bojāšanās pazīmēm, kas dara tos patērēšanai nederīgus, tiem pēc izskata jābūt svaigiem, bez parazītiem vai to nodarītiem bojājumiem, bez lieka mitruma un svešas smakas un/vai garšas.

AĢIN “Radicchio di Verona” cigoriņus laiž tirdzniecībā, saglabājot nelielu, bet pietiekamu, 4 cm garu daļu no galvenās saknes, kuras diametram šķērsgriezumā jābūt atbilstošam cera izmēriem.

3.3. Izejvielas

—

3.4. Dzīvnieku barība

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Sēšanas/piķēšanas, ražas novākšanas, baltu dzinumu izdiedzēšanas, tīrīšanas un mazgāšanas darbības jāveic 4. punktā norādītajā ražošanas apgabalā.

3.6. Īpaši noteikumi griešanai, rīvēšanai, iepakošanai u. c.

AĢIN “Radicchio di Verona” cigoriņus iepako minētajā ģeogrāfiskajā apgabalā, jo pārvadāšana un secīgās darbības var samazināt cera kompaktumu un radīt tā novecošanos, un tādējādi produkts zaudē tam raksturīgās kvalitātes īpašības. Saskaņā ar Kopienas tiesību aktiem AĢIN “Radicchio di Verona” cigoriņus patērētājiem pārdod šādu veidu aizzīmogotā iepakojumā:

— uz kartona un/vai koka, un/vai sintētiska materiāla paplātēm;

— kartona un/vai koka, un/vai sintētiska materiāla grozos;

— 30×40 cm kartona un/vai koka, un/vai sintētiska materiāla iepakojumā;

— 30×50 cm kartona un/vai koka, un/vai sintētiska materiāla iepakojumā;

— 40×60 cm kartona un/vai koka, un/vai sintētiska materiāla iepakojumā;

— tīkliņā pa 0,5 kg, 1 kg vai 1,5 kg.

Katrā iepakojumā produktu iesaiņo tikai vienā kārtā, un iepakojumu aizzīmogo tā, lai, atverot tā apvalku, zīmogs salūztu.

3.7. Īpaši noteikumi marķēšanai

Līdztekus AĢIN nosaukumam un Kopienas simbolikai uz iepakojuma jāpiestiprina etiķete skaidri salasāmiem iespiestiem burtiem ar šādām norādēm: iepakošanas uzņēmuma nosaukums, oficiālais (reģistrētais) nosaukums un adrese, iepakojuma svars, iepakošanas datums un vieta, produkta derīguma termiņš, kā arī visas pārējās norādes, kas paredzētas valsts un Kopienas tiesību aktos.

Logotipā attēloti 3 “Radicchio di Verona” cigoriņu ceri ar liektām līnijām un zilu joslu, kas simbolizē Veronas arēnu un Adidžes upi kā ģeogrāfiskās izcelsmes atsauces punktu.

AĢIN “Radicchio di Verona” aizliegts pievienot jebkādu apzīmējumu, kas šajā vienotajā dokumentā nav skaidri paredzēts. Tomēr atļauts lietot norādes par uz ražotājuzņēmumu un tā juridisko adresi. Atļauts lietot arī uzņēmuma marku.

Jebkurā gadījumā norādei AĢIN “Radicchio di Verona” jābūt ievērojami lielākai par visām pārējām norādēm.

4. Precīza ģeogrāfiskā apgabala definīcija

AĢIN “Radicchio di Verona” ražošanas apgabalā ietilpst šādas Veneto reģiona teritorijas.

Verona provincē ražošanas apgabalā iekļautas šādas teritorijas: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari un Bonavigo.

Vicenza provincē ražošanas apgabalā iekļautas šādas teritorijas: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino un San Germano dei Berici.

Padova provincē ražošanas apgabalā iekļautas šādas teritorijas: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino un Urbana.

5. Saikne ar ģeogrāfisko apgabalu

5.1. Ģeogrāfiskā apgabala specifika

AĢIN “Radicchio di Verona” ražošanas apgabalā ir smilšaina, ar organiskajām vielām bagāta un dziļa augsne, zeme ir labi meliorēta, augsne ir svaiga un auglīga. Klimats, kas īpaši labvēlīgs šo cigoriņu audzēšanai, ir kontinentāls, ar karstu un tveicīgu vasaru un skarbu un sniegainu ziemu, tam raksturīga liela temperatūras gada amplitūda ar mērenu nokrišņu daudzumu, kas vienmērīgi sadalās pa visu gadu.

5.2. Produkta specifika

Raksturīgākās īpašības, kas AĢIN “Radicchio di Verona” atšķir no citiem šīs pašas kategorijas produktiem, ir šo cigoriņu lapu sevišķais kraukšķīgums, koši sarkanā krāsa un viegli rūgtenā garša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

AĢIN “Radicchio di Verona” cigoriņiem ir sena un nostiprinājusies reputācija. “Radicchio di Verona” kultivēšana pārdošanai tirgū šā vārda īstajā nozīmē aizsākās XX gs. pirmajā desmitgadē, lai gan šos cigoriņus XVIII gs. beigās jau audzēja “broli” (pilsētas mazdārziņos), kā liecina Jaccini lauku iedzīvotāju aptaujas dati (5. sējuma I daļa, 1882). Cigoriņus kultivēja Veronas augstienes līdzenumos starp augļu koku un vīnogulāju rindām; atsauce uz “Radicchio di Verona” atrodama jau Regio Prefetto Conte Luigi Sormano Moretti sarakstītajā Monografia della Provincia di Verona (Florence, 1911).

Grāmatas Cucina Veneta (1980) autors Giovanni Rorato šādi apraksta cigoriņus: “Tie ir kā ziedi uz galda. Nav nekādu šaubu, ka cigoriņi par savu apsolīto zemi izvēlējušies Veneto, jo jau kopš vairākiem gadsimtiem cigoriņi tur ir lielā cieņā, lai gan to kultivēšanas specializācija un selekcija sākusies tikai pagājušā gadsimta beigās. Patlaban selekcijā Veneto apgabalā iegūtas dažādas cigoriņu šķirnes: 'Radicchio rosso di Treviso…', 'Radicchio variegato di Castelfranco....', 'Radicchio di Chioggia', 'Radicchio di Verona', kas arī ir sarkanlapu cigoriņu šķirne un, visbeidzot, 'Variegato di Lusia', (Polezīnē)…” .

Veneto tradicionālās virtuves daudzās ēdienu receptes, kuru galvenā sastāvdaļa ir “Radicchio di Verona”, (omlete ar cigoriņiem, ēdamo kastaņu pelmeņi riekstu un cigoriņu mērcē, cigoriņu vīstoklīši) stipri vairo šo cigoriņu neapšaubāmo reputāciju.

Cigoriņu ceru kompaktums, lapu kraukšķīgums un raksturīgā rūgtenā garša noteikti saistīta ar ražošanas apgabala īpašajiem vides apstākļiem. Cigoriņiem raksturīgās organoleptiskās īpašības faktiski nosaka vietējais kontinentālais klimats ar ziemas zemajām temperatūrām un augsnes īpašībām — smilšainums un lielais organisko vielu daudzums tajā, tās dziļums, augstā meliorācijas pakāpe, svaigums un auglīgums.

Cilvēka gadsimtu ilgais darbs, viņa agronomiskās zināšanas, veiktie pētījumi un pastāvīga tradicionālo un īpašo agrotehnisko paņēmienu piemērošana veicinājusi “Radicchio di Verona” labo slavu, kas atzīta gan agronomiskajā un zinātniskajā literatūrā, gan arī tirgotāju aprindās.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts)

Ražošanas specifikācijas konsolidētais teksts ir pieejams šādā tīmekļa vietnē:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) OV L 93, 31.3.2006., 12. lpp.